**WALL-E** (tyyliteltynä **WALL·E**) on Pixarin kehittämään samannimiseen elokuvaan perustuva videopeli. Peli julkaistiin useammalle eri alustalle. Yhdysvalloissa 24. kesäkuuta, Euroopassa 4. heinäkuuta ja Australiassa 4. syyskuuta 2008. Peli julkaistiin Japanissa 11. joulukuuta 2008, mutta siellä se ei ole virallisesti saatavilla Microsoft Windowsille ja Xbox 360:lle. Pelin ohjekirjat ovat suomeksi, mutta peli itse on englanniksi.

Pelaaminen
----------

*WALL-E*:tä pelatessa pelaajan täytyy läpäistä lukuisia jaksoja ja episodeja, jotka liittyvät ainakin jollain tavoin elokuvaan. Jokaisessa episodissa pelaajan täytyy auttaa WALL-E-robottia pääsemään määränpäähän. WALL-E voi tuhota lukuisia vihollisia ja esineitä elokuvasta tutulla leikkauslaserilla, puskemalla laatikkopuskun tai heittämällä erilaisia kuutioita. Pelin edetessä pelaajalle esitellään aina uudenlaisia kuutioita ja toimintamalleja. Esimerkiksi neljännessä episodissa (Work Day) pelaaja kohtaa räjähtäviä kuutioita, joita tarvitaan aina lukuisten esineiden ja seinien tai ovien räjäyttämiseen. Axiomin toisessa episodissa (Life on the Axiom) pelaaja kohtaa magneettikuutioita, joita käytetään jättikokoisten magneettikuutioiden siirtämiseen. Hän voi myös tehdä tuhottujen vartijarobottien (*Steward*) roskakasoista heitettäviä kuutioita. Ympäri pelimaailmaa on erilaisia kerättäviä laatikoita, joista saa eri värisiä putkiloita. Punaiset putkilot täyttävät WALL-E:n leikkauslaserin mittaria, keltaiset lataavat WALL-E:hen lisää virtaa ja sinisiä käytetään BnL-turvaovien avaamiseen. Leikkauslaserin täyttöputkiloita saa myös BnL-laserautomaateista, joita on asennettu ympäri pelimaailmaa. Pelaaja voi löytää myös pelin episodeihin piilotettuja esineitä, kuten viemärinavaajan, kiikarit ja megafonin.

WALL-E toimii elokuvan tavoin aurinkoenergialla. Virtaa saa ladattua asettumalla kirkkaan auringonsäteen alle. Pelaaja kohtaa myös silloin tällöin elokuvasta tuttuja apulaisbotteja, joista esimerkiksi hierontarobotti HAN-S osaa rikkoa suurikokoisia magneettikuutioita pyörimishyökkäyksellä, ja defibrillaattorirobotti D-FIB voi avata tietynlaisia normaalisti auki saamattomia BnL-turvaovia. Aina yhden tason läpäistyään pelaaja saa läpäisemästään episodista pisteitä, joita voi käyttää ekstrasisältöjen, kuten konseptikuvien ja pelissä näkyvien efektien, avaamiseen. Joissakin kohdissa pelaajan täytyy myös ohjata EVE-nimisellä robotilla, joka on elokuvan tavoin WALL-E:n ihastus. EVE:n tasoissa pelaajan täytyy lentää sillä määränpäähän ja välttää kaikenlaisiin esteisiin osumisia. EVE voi tuhota erilaisia vastaan tulevia laatikoita omalla laserpyssyllä.

Minipelit
---------

WALL-E-peli sisältää minipelejä, jotka avautuvat automaattisesti, kun pääpelissä päästään eteenpäin. Pelejä voi pelata joko yksin- tai moninpelinä. 

### Pelin sisältämät minipelit

* **Spaceship Shootout**: WALL-E on matkalla Axiomille, ja hänen täytyy tuhota laserillaan kaikki lähestyvät jääpalikat ja muut romut.
* **Heavy Traffic**: Ruuhkaisen liikennevälyän poikki yritetään päästä ennen vastustajaa.
* **Plant Collection**: Kerätään mahdollisimman monta kasvia annetussa ajassa.
* **High Speed Flight**: Pelaajat kisaavat toisiaan vastaan EVA:lla lentämisessä.
* **WALL·E's race**: Pelaajat kisaavat toisiaan vastaan WALL-E:lla ajamisessa
* **Championship**: Joitakin pääpelissä nähtyjä kohtia yritetään läpäistä mahdollisimman nopeasti. Vaihtoehtoina ovat WALL-E:lla ajettavat vauhtitasot, EVA:lla ajettavat tasot sekä BnL-ovien pulmapelit. Tässä pelimuodossa voi olla yksi tai useampi pelaaja.

Vastaanotto
-----------

Eri konsoleiden versioiden arvosanoissa oli arvosteluissa vaihtelevuutta, varsinkin PlayStation 3:n, Xbox 360:n ja Wiin versioiden välillä. Arvostellessaan Xbox 360 -versiota IGN totesi, että sen sijaan että he ostaisivat pelin, he menisivät katsomaan elokuvan itsessään WALL-E:sta. 30. heinäkuuta 2008 mennessä peliä oltiin myyty yli miljoona kappaletta. Peli nimitettiin GameSpotin "Best 2008" -gaalassa "Yllättävän hyvä peli" ja "Paras luovuutta hyödyntävä lisenssi" -luokkiin, mutta ei voittanut kummassakaan.

Erikoinen Lähi-idän julkaisu
----------------------------

Pelin julkaisija THQ oli tehnyt Pluto Games -yhtiön kanssa yhteistyötä ja julkaissut lokalisoidun painoksen pelistä Lähi-idässä, tehden ensimmäisen länsimaissa kehitetyn pelin kääntämisen arabian kielelle. Strategialla pyrittiin vetoamaan paikallisiin pelaajiin heidän julkaisemalla peli heinän omalla kielellään, ja sitoutumaan julkaisemalla enemmän heidän kielelleen lokalisoituja pelejä tulevaisuudessa. Kuitenkin, käännetty versio on saatavilla vain PlayStation 3:lle, Xbox 360:lle ja PlayStation Portablelle, vaikka peli onkin siellä saatavilla kaikille muillekin alustoille. Arabian kielelle käännetty versio julkaistiin 27. kesäkuuta 2008 (vaikka elokuva itsessään julkaistiin siellä 3. heinäkuuta).

Lähteet
-------

1. ↑  WALL-E: Play Station 2 *uk.playstation.com*.  Arkistoitu 25.8.2009. Viitattu 10.12.2011.
2. ↑  WALL-E 360 *thq.com*.
3. ↑  *WALL-E: Instruction booklet*, s. 8. THQ.
4. ↑  Metacritic:WALL-E *metacritic.com*.
5. ↑  WALL-E Review: The little robot that could is in a game that couldn´t *xbox360.ign.com*.
6. ↑  THQ Q1 losses nearly triple to $27M - PC News at GameSpot *gamespot.com*.
7. ↑  Most Suprisingly Good *gamespot.com*.  Arkistoitu 23.12.2008. Viitattu 10.12.2011.
8. ↑  Best use of a Creative License *gamespot.com*.  Arkistoitu 23.12.2008. Viitattu 10.12.2011.
9. 1 2 3 4  WALL-E to be first Arabic localized game on current gen systems *arstechnica.com*.

Aiheesta muualla
----------------

* *Wall-E* MobyGamesissa (englanniksi)